ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สย. 32/2545

เรื่อง   หลักเกณฑ์ เงื่อนไข  และวิธีการในการซื้อหรือมีไว้

ซึ่งตราสารแห่งหนี้เพื่อบริษัทหลักทรัพย์ประเภทการเป็น

นายหน้าระหว่างผู้ค้าหลักทรัพย์

 

 

                    อาศัยอํานาจตามความในข้อ 4(3)  แห่งประกาศคณะกรรมการกํากับหลักทรัพย์และตลาดหลักทรัพย์  ที่ กย. 36/2545 เรื่อง  หลักเกณฑ์  เงื่อนไข และวิธีการในการประกอบธุรกิจหลักทรัพย์ประเภทการเป็นนายหน้าระหว่างผู้ค้าหลักทรัพย์  ลงวันที่ 5  มิถุนายน  พ.ศ. 2545  สํานักงานคณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้


ข้อ ๑ ในประกาศนี้

                    “บริษัทหลักทรัพย์”  หมายความว่า  บริษัทที่ได้รับใบอนุญาตประกอบธุรกิจหลักทรัพย์ประเภทการเป็นนายหน้าระหว่างผู้ค้าหลักทรัพย์

                    “ผู้ค้าหลักทรัพย์”  หมายความว่า

                    (1) ผู้ได้รับใบอนุญาตประกอบธุรกิจหลักทรัพย์ประเภทการค้าหลักทรัพย์

                    (2) ผู้ได้รับอนุญาตประกอบธุรกิจหลักทรัพย์ประเภทการค้าหลักทรัพย์ตามกฎหมายต่างประเทศ

                    (3) ธนาคารแห่งประเทศไทย

                    “สํานักงาน”  หมายความว่า  สํานักงานคณะกรรมการกํากับหลักทรัพย์และตลาดหลักทรัพย์ 


ข้อ ๒ ให้บริษัทหลักทรัพย์ซื้อหรือมีไว้ซึ่งตราสารแห่งหนี้เพื่อบริษัทหลักทรัพย์ได้เฉพาะกรณีดังต่อไปนี้

                    (1)  เป็นการซื้อหรือมีไว้เนื่องจากความผิดพลาดในการส่งคําสั่งซื้อขายหรือเนื่องจากการผิดนัดชําระหนี้โดยผู้ค้าหลักทรัพย์ และบริษัทหลักทรัพย์ได้ดําเนินการขายหรือจําหน่ายตราสารแห่งหนี้ดังกล่าวออกไปในโอกาสแรกที่ทําได้

                    (2) เป็นการซื้อเพื่อส่งมอบให้แก่ผู้ซื้อหรือผู้ให้ยืมเนื่องจากความผิดพลาดในการส่งคําสั่งซื้อขายหรือเนื่องจากการผิดนัดชําระหนี้โดยผู้ค้าหลักทรัพย์ อันเป็นเหตุให้บริษัทหลักทรัพย์ได้ขายตราสารแห่งหนี้โดยที่ยังไม่มีตราสารแห่งหนี้นั้นอยู่ในครอบครอง

                    (3)  เป็นการลงทุนในตราสารแห่งหนี้ดังต่อไปนี้

       (ก) ตั๋วเงินคลัง

       (ข) บัตรเงินฝาก

       (ค) พันธบัตรรัฐบาล  พันธบัตรธนาคารแห่งประเทศไทย พันธบัตรกองทุนเพื่อการฟื้นฟูและพัฒนาระบบสถาบันการเงิน  และพันธบัตรอื่นที่กระทรวงการคลังค้ําประกันต้นเงินและดอกเบี้ย


ข้อ ๓ ในการลงทุนในตราสารแห่งหนี้  ให้บริษัทหลักทรัพย์กระทําการดังต่อไปนี้

                    (1)  ถือตราสารแห่งหนี้ไว้เป็นเวลาไม่น้อยกว่าสามเดือนนับแต่วันที่ได้มา  หรือถือจนครบกําหนดไถ่ถอนในกรณีที่เป็นตราสารแห่งหนี้ที่มีอายุคงเหลือจนถึงวันครบกําหนดไถ่ถอนไม่ถึงสามเดือน เว้นแต่ได้รับการผ่อนผันจากสํานักงาน   

                    (2)  จัดให้มีมาตรการในการป้องกันความขัดแย้งทางผลประโยชน์อย่างมีประสิทธิภาพและกําหนดระเบียบวิธีปฏิบัติในเรื่องดังกล่าวไว้เป็นลายลักษณ์อักษร โดยต้องได้รับความเห็นชอบจากคณะกรรมการหรือคณะกรรมการบริหารของบริษัทหลักทรัพย์ด้วย

                    (3)  จัดทําและเก็บรักษาเอกสารหลักฐานที่ใช้ในการตัดสินใจซื้อขายตราสารแห่งหนี้ และเอกสารหลักฐานเกี่ยวกับการซื้อขายตราสารแห่งหนี้ไว้อย่างครบถ้วนเป็นเวลาไม่น้อยกว่าสองปีนับแต่วันที่ได้มา


ข้อ ๔ ระเบียบวิธีปฏิบัติในการป้องกันความขัดแย้งทางผลประโยชน์ อย่างน้อยต้องมีข้อกําหนดในเรื่องดังต่อไปนี้

                    (1)  การแยกหน่วยงานและบุคลากรที่มีอํานาจตัดสินใจในการซื้อขายตราสารแห่งหนี้เพื่อบริษัทหลักทรัพย์ ออกจากหน่วยงานและบุคลากรที่มีหน้าที่รับผิดชอบในการให้บริการเป็นนายหน้าหรือตัวแทนระหว่างผู้ค้าหลักทรัพย์เพื่อการซื้อขายตราสารแห่งหนี้ รวมทั้งต้องมีการป้องกันการล่วงรู้ข้อมูลภายในระหว่างหน่วยงานและบุคลากรของบริษัทหลักทรัพย์ (Chinese wall)

                    (2)  การป้องกันมิให้บริษัทหลักทรัพย์ซื้อหรือขายตราสารแห่งหนี้เพื่อตนเอง ในลักษณะที่จะเป็นการเอาเปรียบผู้ค้าหลักทรัพย์   


ข้อ ๕ ประกาศนี้ให้ใช้บังคับตั้งแต่วันที่  1 สิงหาคม  พ.ศ. 2545 เป็นต้นไป


ผู้มีอํานาจลงนาม - ประกาศ  ณ   วันที่   18  กรกฎาคม  พ.ศ. 2545

 

 

                                                              (นายประสาร  ไตรรัตน์วรกุล)

                                                                          เลขาธิการ

                                          สํานักงานคณะกรรมการกํากับหลักทรัพย์และตลาดหลักทรัพย์